กรุ๊ปลีสบุกตลาดเมียนมา
กรุ๊ปลีส บุกธุรกิจไมโครไฟแนนซ์ในเมียนมา ตั้งเป้าปีหน้าปล่อยสินเชื่อ 1,300 ล้าน
8 ก.ย. 2559

กรุ๊ปลีส บุกธุรกิจไมโครไฟแนนซ์ในเมียนมา ตั้งเป้าปีหน้าปล่อยสินเชื่อ 1,300 ล้าน 
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส (GL) เปิดเผยว่า บริษัทได้ขยายธุรกิจเพิ่มเข้าไปในประเทศเมียนมาด้วยการที่ GL Holdings (GLH) ซึ่งเป็นบริษัทย่อยของจีแอลลงนามในบันทึกช่วยจำหรือเอ็มโอยู เพื่อซื้อหุ้น 71.9% ของบริษัท บีจี ไมโครไฟแนนซ์ เมียนมา (BGMM) ซึ่งมีใบอนุญาตถาวรในการดำเนินธุรกิจไมโครไฟแนนซ์ในเมียนมาและได้ประกอบกิจการมาแล้ว 2 ปี
ทั้งนี้ จีแอลเอชซื้อหุ้นดังกล่าวจากบริษัท BG International Private ซึ่งเป็นบริษัทในเครือของบริษัทไฟแนนซ์ชั้นนำยักษ์ใหญ่ธุรกิจไมโครไฟแนนซ์ในประเทศศรีลังกาชื่อบริษัท Commercial Credit ซึ่งเป็นบริษัทมหาชนจดทะเบียนในตลาดหลักทรัพย์ศรีลังกา และประสบความสำเร็จในการดำเนินธุรกิจเป็นอย่างดี โดยบริษัทดังกล่าวยังคงเป็นผู้ถือหุ้นที่เหลืออีก 28.1% ใน BGMM ที่เมียนมาต่อไปและได้กลายเป็นหุ้นส่วนพันธมิตรกับกรุ๊ปลีส
อย่างไรก็ตาม การเข้าซื้อกิจการครั้งนี้คาดว่าจะมีผลในอนาคตอันใกล้นี้ หลังจากที่ฝ่ายกรุ๊ปลีสได้ดำเนินการตรวจสอบสถานะกิจการของ BGMM โดยคาดว่าเริ่มลงบัญชีกำไรจากธุรกิจใหม่ในเมียนมาได้ตั้งแต่ไตรมาส 4 ปีนี้ ซึ่งกรุ๊ปลีสพร้อมใส่เงินลงทุนใหม่ 6.8 ล้านเหรียญสหรัฐ หรือประมาณ 237 ล้านบาท ในทันทีเพื่อขยายสาขา และคาดว่ายอดปล่อยสินเชื่อจะเพิ่มขึ้นอย่างรวดเร็วเป็น 30-40 ล้านเหรียญสหรัฐ หรือประมาณ 1,047-1,396 ล้านบาท ภายในปีหน้าและกำไรต่อเดือนคาดว่าจะพุ่งขึ้นถึง 10 เท่า หรือเพิ่มขึ้นเป็นประมาณ 2 แสนเหรียญสหรัฐ/เดือน หรือประมาณ 6.98 ล้านบาท 
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง กล่าวว่า บริษัทได้เปิดตัวบริการทางการเงินใหม่เป็นสินเชื่อส่วนบุคคล จับกลุ่มลูกค้าระดับกลางถึงบนโดยเฉพาะ ตั้งเป้าปล่อยสินเชื่อให้ได้ 300 ล้านบาทภายในเดือน มี.ค. 2560
ทั้งนี้ ได้ทดลองตลาดมาตั้งแต่เดือน มิ.ย.ที่ผ่านมา และได้รับผลตอบรับเป็นอย่างดีปล่อยกู้ได้แล้ว 100 ล้านบาท ซึ่งลูกค้าจะเป็นกลุ่มเดียวกับแบงก์พาณิชย์ ที่มีรายได้ค่อนข้างสูง ตั้งแต่ 3 หมื่นบาทขึ้นไป โดยมีจุดเด่นอยู่ที่การใช้เวลาอนุมัติที่รวดเร็ว และการอนุมัติกู้สูงสุดได้ถึง 1 ล้านบาท ผ่อนได้นานถึง 5 ปี คิดดอกเบี้ยโปรโมชั่นตอนนี้เริ่มต้นที่ 12.99%
อย่างไรก็ตาม ในส่วนของรายได้หลักยังคงมาจากสินเชื่อเช่าซื้อรถจักรยานยนต์อยู่เหมือนเดิม โดยในปีนี้ตั้งเป้าปล่อยสินเชื่อใหม่ให้ได้ 1,800 ล้านบาท เติบโต 30% และมีสินเชื่อคงค้างอยู่ที่ 5,000 ล้านบาท เติบโต 15% เมื่อเทียบกับปีที่ผ่านมา และมีหนี้ที่ไม่ก่อให้เกิดรายได้หรือเอ็นพีแอลไม่เกิน 1.08% โดยยังยึดแผนที่จะเป็นผู้นำตลาดปล่อยสินเชื่อรายย่อยให้ได้ภายใน 5 ปี และมีสินค้าทางการเงินใหม่ๆ ออกมาอย่างต่อเนื่อง